Latviyalik ekspert: O‘zbekistondagi o‘zgarishlar bizda havas uyg‘otadi

O‘zbekistonda davom etayotgan Prezident saylovida kuzatuvchi sifatida ishtirok etish uchun tashrif buyurgan Latviya universiteti Akademik kutubxonasi direktori Venta Kotsere O‘zAga bergan intervyusida o‘z taassurotlari bilan o‘rtoqlashdi.

“O‘zbekistonga har gal kelganimda bu yerdagi olamshumul o‘zgarishlar havas uyg‘otadi. Birinchi Prezident Islom Karimov tomonidan O‘zbekistonda ajdodlar merosini asrab-avaylash borasida amalga oshirilgan ishlar salmog‘ini ko‘rib hayratga tushmaslik mumkin emas. 2014-yil may oyida Samarqand shahrida o‘tgan ‘O‘rta asrlar Sharq allomalari va mutafakkirlarining tarixiy merosi, uning zamonaviy sivilizatsiya rivojidagi roli va ahamiyati’ mavzuidagi xalqaro konferensiyada Islom Karimov nutqi menda juda katta taassurot qoldirgan edi”, — dedi u.
“Bugun O‘zbekiston davlat jismoniy tarbiya institutidagi 90 hamda Toshkent shahridagi Inha universitetidagi 105-saylov uchastkalarida ovoz berish jarayonini kuzatib, O‘zbekiston xalqi nainki o‘tmishga hurmat, balki kelajakka ham yuksak ishonch bilan qarashiga amin bo‘ldim. Yuqori tashkiliy tayyorgarlik, saylovchilar faolligi hamda mazkur jarayon ishtirokchilarining hamjihatligi saylovning muvaffaqiyatli o‘tkazilishini ta’minlaydi, deb o‘ylayman. Ovoz berish jarayonida nafaqat saylovchilar, balki ularning farzandlariga ham alohida e’tibor qaratilgan. Saylov uchastkalaridagi ona va bola, tibbiyot xonalari, aytish joizki, saylov tizimida nodir amaliyotdir”, — qo‘shimcha qildi ekspert.